РЕГЛАМЕНТ (ЕО) № 980/2007 НА КОМИСИЯТА
от 21 август 2007 година
относно специални мерки за управление на тарифната квота в рамките на СТО по отношение на масло от Нова Зеландия от септември 2007 г. до декември 2007 г., за изменение на Регламент (ЕО) № 2535/2001 и за дерогация от този регламент
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 29, параграф 1 от него,
като има предвид, че:
(1)
Регламент (ЕО) № 2535/2001 на Комисията от 14 декември 2001 година относно определяне на подробни правила за прилагане на Регламент (ЕО) № 1255/1999 на Съвета по отношение на режима на внос на мляко и млечни продукти и за откриване на тарифни квоти (2), изменен с Регламент (ЕО) № 2020/2006 (3), предвижда управлението на тарифните квоти в рамките на СТО по отношение на масло от Нова Зеландия въз основа на лицензии за внос, които съгласно член 34а се разпределят два пъти в годината според сроковете за подаване на заявления.
(2)
Когато лицензиите за внос са били разпределени за второто шестмесечие на 2007 г. по отношение на масло с произход от Нова Зеландия, посочено под номер на квота 09.4182 в приложение III.А към Регламент (ЕО) № 2535/2001, заявените количества бяха под наличните за съответните продукти. В резултат на това количество в размер на 9 958,6 тона не бе разпределено.
(3)
При положение че преди въвеждането на новите правила за управление на 1 януари 2007 г. квотата винаги е била използвана безостатъчно, недостатъчното използване може би е следствие от това, че вносителите все още не са свикнали с новите разпоредби и процедури.
(4)
Следователно е целесъобразно да се предвиди допълнителен период за разпределяне на оставащото количество и да се намалят гаранциите, за да се улесни достъпът на търговците.
(5)
В допълнение към съобщенията, предвидени в Регламент (ЕО) № 1301/2006 на Комисията от 31 август 2006 година за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (4), необходимите съобщения между държавите-членки и Комисията следва да бъдат прецизирани, преди всичко с цел наблюдение на пазара на масло от Нова Зеландия.
(6)
Регламент (ЕО) № 2535/2001 следва да бъде съответно изменен.
(7)
Мерките, предвидени в настоящия регламент, са в съответствие със становището на Управителния комитет по мляко и млечни продукти,
ПРИЕ НАСТОЯЩИЯ РЕГЛАМЕНТ:
Член 1
1. Освен ако не е предвидено друго в настоящия регламент, членове от 34 до 42 от Регламент (ЕО) № 2535/2001 се прилагат по отношение на вноса за 2007 г. на количество в размер на 9 958,6 тона масло, посочено под номер на квота 09.4182 в приложение III.А към този регламент.
2. Чрез дерогация от член 34а, параграф 3 от Регламент (ЕО) № 2535/2001 заявления за лицензии могат да бъдат подавани само през първите 10 дни от септември 2007 г.
3. За целите на прилагането на настоящия регламент наличното количество, посочено в член 34а, параграф 4, буква б) от Регламент (ЕО) № 2535/2001, възлиза на 9 958,6 тона.
4. Лицензиите за внос, издадени в рамките на настоящия регламент, са валидни до 31 декември 2007 г.
5. Чрез дерогация от член 35 от Регламент (ЕО) № 2535/2001 гаранцията, посочена в член 15, параграф 2 от Регламент (ЕО) № 1291/2000 (5), възлиза на 10 EUR за 100 килограма нетно тегло от продукта.
6. Чрез дерогация от член 35б от Регламент (ЕО) № 2535/2001 клетка 20 от лицензиите съдържа само вписванията, изброени в приложението към настоящия регламент.
Член 2
В член 35а, параграф 2 от Регламент (ЕО) № 2535/2001 се добавя следната алинея:
„Преди 15-то число от месеца на подаване на заявлението държавата-членка съобщава на Комисията имената и адресите на заявителите, разбити по номер на квотата. Съобщението се прави по електронен път, като се използва формулярът, предоставен на държавите-членки от Комисията.“
Член 3
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 1 септември 2007 година
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 август 2007 година.